યુવાન સર્જકોએ બનાવેલી એક હિન્દી ફિલ્મ હસતા-હસાવતા, કોઈ ઉપદેશ આપ્યા વિના પ્રેક્ષકના મનમાં આ અનુભૂતિનો એક દીવો પ્રગટાવી જાય એવું બને ? હા. આ અનોખી ફિલ્મ છે આ જ મહિને રિલીઝ થયેલી ફિલ્મ ‘કવીન’. વાર્તા નાનીસરખી છે : દિલ્હીના એક પંજાબી પરિવારમાં લગ્રની ઉત્સાહપૂર્વક તૈયારી થઈ રહી છે. મહેમાનો, મેંદી, ડેકોરેશન, ખાણીપીણી, આનંદ, ઉત્સાહ. ભાવિ વધૂ રાની, લંડનરિટર્ન હેન્ડસમ વિજય સાથે ફર્સ્ટ નાઇટ ને પૅરિસ-એમ્સ્ટર્ડમમાં ગોઠવાયેલા હનીમૂનના મીઠા ટેન્શનમાં છે. લગ્નને આગલે દિવસે વિજય તેને રેસ્ટોરાંમાં બોલાવે છે ને કહે છે કે આ લગ્ન નહીં થઈ શકે. કદાચ તેને લંડન ગયા પછી રાની દેશી, કંટાળાજનક, બુદ્ધુ લાગવા માંડી છે.